অরুণা ইরানি
অরুণা ইরানি (জন্ম ১৮ আগস্ট ১৯৪৬) হলেন একজন ভারতীয় অভিনেত্রী। তিনি হিন্দি, কন্নড়, মারাঠি ও গুজরাটি ভাষায় পাঁচ শতাধিক চলচ্চিত্রে অভিনয় করেছেন, তাকে অধিকাংশ ক্ষেত্রে পার্শ্ব চরিত্রাভিনেত্রী হিসেবে দেখা যায়। তিনি পেট প্যায়ার অউর পাপ (১৯৮৪) ও বেটা (১৯৯২) চলচ্চিত্রে অভিনয় করে দুইবার শ্রেষ্ঠ পার্শ্ব অভিনেত্রী বিভাগে ফিল্মফেয়ার পুরস্কার অর্জন করেছেন এবং মোট দশবার এই বিভাগে মনোনয়ন লাভ করেছেন, যা এই বিভাগে সর্বাধিক মনোনয়নের রেকর্ড। ২০১২ সালে ৫৭তম ফিল্মফেয়ার পুরস্কার আয়োজনে তাকে আজীবন সম্মাননা পুরস্কারে সম্মানিত করা হয়।